Uhamiaji wa binadamu ni mchakato wa watu kutoka sehemu moja kwenda hadi nyingine kwa nia ya kuanzisha makazi ya kudumu au ya muda katika eneo jipya. Kwa kawaida, watu husafiri masafa marefu, ndani mwa nchi au kutoka nchi moja hadi nyingine. Watu wanaweza kuhama kama watu binafsi, kama familia au katika makundi makubwa. Mtu anayetoroka maafa ya asilia au vita vya wenyewe kwa wenyewe huitwa mkimbizi au mkimbizi wa ndani kama anahamia ndani mwa nchi. Pia, kuna watu ambao hutafuta kimbilio kutokana na kuteswa kwa ajili ya msimamo wa siasa au dini. Wahamahamaji hawachukuliwi kuwa wahamiaji kwa kuwa hawana nia ya kufanya makazi na kuhama kwao ni kwa msimu tu. Pia, shughuli za watu kusafiri kwa madhumuni ya utalii, upelelezi au hija si uhamiaji. Makadirio kadhaa ya takwimu za uhamiaji katika dunia yapo. Benki ya Dunia huchapisha takwimu zake katika Migration and Remittances Factbook kila mwaka tangu mwaka 2008. Shirika la Kimataifa la Uhamiaji (IOM) huchapisha Ripoti ya Dunia Uhamiaji kila mwaka tangu mwaka 1999. Idara ya Takwimu Ya Umoja wa Mataifa pia huweka kanzidata ya uhamiaji duniani. Maendeleo ya hivi karibuni katika utafiti wa uhamiaji kupitia mtandao unawezesha kuelewa vizuri zaidi mwelekeo wa uhamiaji na nia za uhamiaji.